32002R2137
L 325/30
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2137/2002 НА КОМИСИЯТА
от 29 ноември 2002 година
за изменение на Регламент (ЕО) № 2789/1999 за определяне на стандартите за търговия с десертно грозде
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2200/96 на Съвета от 28 октомври 1996 г. отнтосно общата организация на пазара на плодове и зеленчуци (1), последно изменен с Регламент (ЕО) № 545/2002 (2), и по-специално член 2, параграф 2 от него,
като има предвид, че:
(1)
Регламент (ЕО) № 2789/1999 на Комисията (3), изменен с Регламент (ЕО) № 716/2001 (4), установява разпоредбите по отношение на качеството, размерите и допустимите отклонения за десертното грозде.
(2)
В интерес на прозрачността на световния пазар е необходимо да се вземат предвид стандартите за десертното грозде, препоръчани от Работната група по стандартизация на бързоразвалящи се продукти и развитие на качеството към Икономическата комисия за Европа на Организацията на обединените нации. Тъй като през последните две години тези стандарти са били предмет на множество изменения, стандартите на Общността следва да бъдат осъвременени.
(3)
Степента на зрялост и, следователно, вкусовите качества на десертното грозде са пряко свързани със съдържанието на захар, както и със съотношението между киселинността и съдържанието на захар, установени в съответните продукти. За да се избегне пускането на пазара на десертно грозде с недостатъчно високо качество, е целесъобразно да се определят минималните допустими стойности на съдържанието на захар, както и общите изисквания относно съотношението между киселинността и съдържанието на захар.
(4)
Разпоредбите относно размера на десертното грозде са твърде усложнени поради наличието на три списъка със сортове, представени в допълнението към стандарта. С цел опростяване на текста е необходимо да бъдат заличени два от тези три списъка.
(5)
Следователно е необходимо да се измени Регламент (ЕО) № 2789/1999.
(6)
За да прилагат разпоредбите на настоящия регламент, операторите трябва да извършат някои технически приспособявания, по-специално по отношение на техните съоръжения за опаковане. Следователно прилагането на настоящия регламент трябва да започне след достатъчно продължителен период от датата на неговото влизане в сила.
(7)
Мерките, предвидени в настоящия регламент, са в съответствие със становището на Управителния комитет по пресни плодове и зеленчуци,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2789/1999 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейските общности.
Прилага се от първия ден на третия месец, следващ този на влизането му в сила.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 29 ноември 2002 година.